
[bookmark: TextBodyBegin]Европейският парламент,
–	като взе предвид Споразумението от Самоа,
–	като взе предвид Конвенцията на ООН за премахване на всички форми на дискриминация по отношение на жените, Конвенцията за правата на детето и Конвенцията на ООН против изтезанията и други форми на жестоко, нечовешко или унизително отнасяне или наказание,
–	като взе предвид Африканската харта за правата на човека и народите, Протокола от Мапуто и Африканската харта за правата и благосъстоянието на детето,
–	като взе предвид цел за устойчиво развитие № 5, насочена към премахване на гениталното осакатяване на жени в световен мащаб в срок до 2030 г.,
–	като взе предвид член 144, параграф 5 и член 132, параграф 4 от своя Правилник за дейността,
А.	като има предвид, че знаковият Закон за жените (изменение) от 2015 г. в Гамбия забранява гениталното осакатяване на жени, като го прави наказуемо с лишаване от свобода до три години;
Б.	като има предвид, че на 18 март 2024 г. предложение за закон за отмяна на забраната премина второ четене в парламента на Гамбия и сега е отнесено до парламентарна комисия, на която ще ѝ отнеме най-малко три месеца, за да го разгледа, преди да се върне в парламента за трети и окончателен преглед;
В.	като има предвид, че има опасност Гамбия да стане първата държава в света, която ще отмени правната защита срещу гениталното осакатяване на жени; като има предвид, че това има опасност да насърчи подобно отслабване на правата на жените и момичетата в региона;
Г.	като има предвид, че гениталното осакатяване на жени е тежко нарушение на правата на човека и дискриминация срещу момичетата и жените; като има предвид, че то не е оправдано от никаква религия или култура, представлява злоупотреба, експлоататорска и вредна практика със сериозни последици, включително непоправими физически, психологически, репродуктивни и сексуални вреди за здравето, и може да доведе до смърт; като има предвид, че то възпрепятства жените и момичетата да достигнат пълния си потенциал и да участват в обществото;
Д.	като има предвид, че Гамбия е сред страните в света, в които гениталното осакатяване на жени е най-разпространено, и че според УНИЦЕФ 76% от жените в Гамбия на възраст между 15 и 49 години са обрязани; като има предвид, че над 230 милиона момичета и жени по света са засегнати от гениталното осакатяване;
1.	настоятелно призовава парламента на Гамбия да демонстрира своя ангажимент към международното право в областта на правата на човека и многобройните международни и регионални споразумения, по които Гамбия е страна, за защита на правата на жените и момичетата и следователно да отхвърли предложението и да отстоява криминализирането на гениталното осакатяване на жени;
2.	настоятелно призовава правителството на Гамбия да увеличи усилията си за предотвратяване и премахване на гениталното осакатяване на жени чрез строги мерки за правоприлагане и усилия за повишаване на осведомеността и за образование с оглед справяне с първопричините за него; приканва правителството на Гамбия да работи с международните партньори, по-специално в рамките на Съвместната програма на ФНООН и УНИЦЕФ за премахване на гениталното осакатяване на жени;
[bookmark: _GoBack]3.	изразява готовност да подкрепи правителството и организациите на гражданското общество в ангажираността с общността, включително с религиозни, традиционни и общностни лидери, в борбата срещу гениталното осакатяване на жени, както и да подкрепя оцелелите и защитниците на правата на жените;
4.	призовава Комисията и Европейската служба за външна дейност спешно и систематично да разгледат въпроса за гениталното осакатяване на жени с органите на Гамбия в координация с международните партньори;
5.	възлага на своя председател да предаде настоящата резолюция на Съвета, на Комисията, на Европейската служба за външна дейност, на органите на Гамбия и на Африканския съюз.

